Document ID: 32004D0919

Reference:
30.12.2004
SK
Úradný vestník Európskej únie
L 389/28
ROZHODNUTIE RADY
z 22. decembra 2004
o potláčaní trestnej činnosti súvisiacej s vozidlami, ktorá má cezhraničné dôsledky
(2004/919/ES)
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 30 ods. 1 písm. a) a článok 34 ods. 2 písm. c),
so zreteľom na podnet Holandského kráľovstva,
so zreteľom na stanovisko Európskeho parlamentu,
keďže:
(1)
V členských štátoch Európskej únie je každý rok ukradnutých približne 1,2 milióna motorových vozidiel.
(2)
Tieto krádeže predstavujú značnú škodu vo výške najmenej 15 miliárd eur za rok.
(3)
Veľký podiel týchto vozidiel, približne 30 až 40 %, je ukradnutých organizovaným zločinom a potom prestavaných a vyvezených do iných štátov v rámci aj mimo Európskej únie.
(4)
Okrem toho, že to spôsobuje hmotné škody, tak isto to vážne poškodzuje vnímanie spravodlivosti a pocitu bezpečnosti občanmi. Trestná činnosť súvisiaca s vozidlami môže byť spojená s vážnymi formami násilia.
(5)
V dôsledku toho je obmedzované dosiahnutie cieľa v článku 29 zmluvy, ktorým je poskytnutie vysokej úrovne ochrany občanom v priestore slobody, bezpečnosti a spravodlivosti.
(6)
Rada prijala 27. mája 1999 uznesenie o boji s medzinárodným zločinom s lepším pokrytím používaných ciest (1).
(7)
Trestná činnosť súvisiaca s vozidlami môže byť medzinárodne prepojená na iné formy trestnej činnosti, ako napríklad obchodovanie s drogami, zbraňami a ľudskými bytosťami.
(8)
Potláčanie trestnej činnosti súvisiacej s vozidlami je vec pre orgány činné v trestnom konaní členských štátov. Spoločný prístup, zahŕňajúci spoluprácu kdekoľvek je to praktické a potrebné, medzi členskými štátmi a orgánmi činnými v trestnom konaní členských štátov je však potrebný a primeraný na riešenie cezhraničných aspektov tejto formy trestnej činnosti.
(9)
Spolupráca medzi orgánmi činnými v trestnom konaní a orgánmi pre registráciu vozidiel je mimoriadne významná, ako aj poskytovanie informácií príslušným stranám.
(10)
Spolupráca s Europolom je rovnako dôležitá, keďže Europol môže poskytnúť analýzy a správy o takýchto záležitostiach.
(11)
Európska policajná akadémia (EPA) ponúka policajným zložkám v členských štátoch, prostredníctvom európskej policajnej výukovej siete (EPLN), knižničné služby v oblasti trestnej činnosti súvisiacej s vozidlami na prístup k informáciám a odborným posudkom. EPLN prostredníctvom svojej diskusnej funkcie tiež poskytuje možnosť výmeny vedomostí a skúseností.
(12)
Boj proti trestnej činnosti súvisiacej s vozidlami bude zintenzívnený zvýšením počtu členských štátov, ktoré pristúpia k Zmluve o európskom informačnom systéme vozidiel a vodičských preukazov (EUCARIS) z 29. júna 2000.
(13)
Bude potrebné prijať niekoľko osobitných opatrení, pokiaľ sa má s trestnou činnosťou súvisiacou s vozidlami s medzinárodným rozmerom účinne bojovať,
ROZHODLA TAKTO:
Článok 1
Vymedzenie pojmov
Na účely tohto rozhodnutia sa uplatňujú tieto pojmy:
1.
„Vozidlo“ znamená každé motorové vozidlo, obytný príves alebo karavan, ako sú vymedzené v ustanoveniach týkajúcich sa Schengenského informačného systému (SIS).
2.
„Vnútroštátny príslušný orgán“ znamená každý vnútroštátny orgán určený členským štátom na účely tohto rozhodnutia a môže zahŕňať, ak je to vhodné, policajné, colné, pohraničné a justičné orgány.
Článok 2
Cieľ
1.   Cieľom tohto rozhodnutia je zlepšiť spoluprácu v rámci Európskej únie na účely predchádzania a boja s cezhraničnou trestnou činnosťou súvisiacou s vozidlami.
2.   Mimoriadna pozornosť sa venuje vzťahu medzi krádežami vozidiel a nelegálnym obchodovaním s autami a formami organizovaného zločinu, ako sú obchodovanie s drogami, zbraňami a ľudskými bytosťami.
Článok 3
Spolupráca medzi vnútroštátnymi príslušnými orgánmi
1.   Členské štáty v súlade s vnútroštátnym právom prijmú potrebné kroky, napr. prostredníctvom dohôd o spolupráci, na posilnenie vzájomnej spolupráce medzi vnútroštátnymi príslušnými orgánmi, s cieľom bojovať s cezhraničnou trestnou činnosťou súvisiacou s vozidlami.
2.   Osobitná pozornosť sa venuje spolupráci s ohľadom na kontrolu vývozu, so zreteľom na príslušné právomoci v členských štátoch.
Článok 4
Spolupráca medzi príslušnými orgánmi a súkromným sektorom
1.   Členské štáty prijmú potrebné kroky na organizovanie pravidelných porád, ak je to vhodné, medzi vnútroštátnymi príslušnými orgánmi v súlade s vnútroštátnym právom a na týchto poradách sa môžu zúčastňovať zástupcovia súkromného sektora (ako sú držitelia súkromných registrov stratených vozidiel, poisťovacie spoločnosti a obchodníci s vozidlami) na účely koordinácie informačného a vzájomného prepojenia činností v tejto oblasti.
2.   Členské štáty v súlade s vnútroštátnym právom uľahčia postupy pre rýchle vrátenie vozidiel vydaných vnútroštátnymi príslušnými orgánmi následne po ich zaistení.
Článok 5
Kontaktné miesta pre trestnú činnosť súvisiacu s vozidlami
1.   Do 30. marca 2005, členské štáty určia spomedzi svojich orgánov činných v trestnom konaní kontaktné miesto pre potláčanie trestnej činnosti súvisiacej s vozidlami.
2.   Členské štáty na základe existujúcich uplatniteľných právnych predpisov splnomocnia kontaktné miesta na výmenu informácií, odborných posudkov ako aj všeobecných a technických informácií, ktoré sa týkajú trestnej činnosti súvisiacej s vozidlami. Informačná výmena sa rozšíri na metódy a osvedčené postupy prevencie trestnej činnosti súvisiacej s vozidlami. Takéto výmeny nezahŕňajú výmeny osobných údajov.
3.   Informácie týkajúce sa určených vnútroštátnych kontaktných miest, vrátane neskorších zmien, sa oznámia Generálnemu sekretariátu Rady na uverejnenie v Úradnom vestníku Európskej únie.
Článok 6
Vydávanie varovaní pre ukradnuté vozidlá a osvedčenia o registrácii
1.   V prípade, že je ohlásená krádež vozidla, príslušné orgány členských štátov okamžite vložia varovanie o krádeži vozidla do SIS, v súlade s vnútroštátnym právom, a ak je to vhodné, do databázy ukradnutých motorových vozidiel Interpolu.
2.   Členský štát, ktorý vydal varovanie vložené do pátracieho registra, ho okamžite, v súlade s vnútroštátnym právom, vymaže čo najskôr potom, ako dôvod na vydanie varovania o vozidle prestal existovať.
3.   V prípade, že je ohlásená krádež osvedčenia o registrácii, príslušné orgány členských štátov okamžite vložia varovanie do SIS, v súlade s vnútroštátnym právom.
Článok 7
Registrácia
1.   Každý členský štát zabezpečí, aby jeho vnútroštátne orgány prijali potrebné kroky na predchádzanie zneužívania a krádeže dokladov o registrácii vozidiel.
2.   Vnútroštátne orgány pre registráciu vozidiel sú informované orgánmi činnými v trestnom konaní o tom, či je o vozidle, ktoré je v procese registrácie, známe, že bolo ukradnuté. Prístup k databázam sa umožní na tento účel pri náležitom rešpektovaní ustanovení práva Spoločenstva.
Článok 8
Predchádzanie zneužitia osvedčení o registrácii vozidiel
1.   S cieľom predísť zneužitiu osvedčení o registrácii vozidiel, každý členský štát v súlade s vnútroštátnym právom zabezpečí, aby jeho príslušné orgány prijímali potrebné kroky na odobratie vlastníkovho alebo držiteľovho osvedčenia o registrácii vozidiel, ak bolo vozidlo vážne poškodené pri havárii (úplná strata).
2.   Osvedčenie o registrácii musí byť tiež odobraté v súlade s vnútroštátnym právom, ak počas kontroly orgánom činným v trestnom konaní vzniklo podozrenie, že došlo k porušeniu v súvislosti s identifikačnými značkami vozidla, ako je identifikačné číslo vozidla.
3.   Osvedčenie o registrácii sa vráti len po preskúmaní a pozitívnom overení identity vozidla v súlade s vnútroštátnym právom.
Článok 9
Europol
Každý členský štát zabezpečí, že jeho orgány činné v trestnom konaní pravidelne informujú Europol o páchateľoch trestnej činnosti súvisiacej s vozidlami, v rámci rozsahu pôsobnosti jeho mandátu a úloh.
Článok 10
Podpora odbornej kvalifikácie a odbornej prípravy
Členské štáty prijmú potrebné kroky na zabezpečenie, aby vnútroštátne inštitúcie zodpovedné za prípravu príslušných orgánov činných v trestnom konaní poskytovali vo svojich učebných plánoch, ak je to vhodné, v spolupráci s EPA, špecializovanú odbornú prípravu v oblasti prevencie a objasňovania trestnej činnosti súvisiacej s vozidlami. Takáto odborná príprava môže zahŕňať vstupy z Europolu, v súlade s jeho oblasťou právomoci.
Článok 11
Stretávanie kontaktných miest a výročná správa Rade
Kontaktné miesta pre trestnú činnosť súvisiacu s vozidlami sa stretávajú minimálne raz za rok pod záštitou členského štátu, ktorý predsedá Rade. Europol je pozývaný, aby sa zúčastnil na tomto stretnutí. Predsedníctvo podá správu Rade o pokroku príslušnej spolupráce v praxi medzi orgánmi činnými v trestnom konaní.
Článok 12
Vyhodnotenie
Rada vyhodnotí vykonávanie tohto rozhodnutia do 30. decembra 2007.
Článok 13
Nadobudnutie účinnosti
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
Pre tie členské štáty, v ktorých ustanovenia Schengenského acquis vzťahujúce sa na SIS ešte nenadobudli účinnosť, záväzky vyplývajúce z tohto rozhodnutia týkajúce sa SIS nadobudnú účinnosť dňom, v ktorom sa tieto ustanovenia začnú uplatňovať, ako je upresnené v rozhodnutí Rady, ktoré bolo prijaté s týmto cieľom v súlade s uplatniteľnými postupmi.
V Bruseli 22. decembra 2004
Za Radu
predseda
C. VEERMAN
(1)  Ú. v. ES C 162, 9.6.1999, s. 1.

Summary:
Boj proti cezhraničnej trestnej činnosti súvisiacej s vozidlami
Boj proti cezhraničnej trestnej činnosti súvisiacej s vozidlami
 
ZHRNUTIE K DOKUMENTU:
Rozhodnutie 2004/919/ES o potláčaní trestnej činnosti súvisiacej s vozidlami, ktorá má cezhraničné dôsledky
AKÝ JE CIEĽ TOHTO ROZHODNUTIA?
Ustanovuje sa ním spoločný celoeurópsky prístup k potláčaniu trestnej činnosti súvisiacej s vozidlami, ktorá sa týka viac než jednej krajiny EÚ. Jeho cieľom je zlepšenie spolupráce medzi krajinami EÚ a medzi ich príslušnými orgánmi činnými v trestnom konaní.
HLAVNÉ BODY
Od krajín EÚ sa v tomto rozhodnutí vyžaduje, aby:posilnili vzájomnú spoluprácu medzi vnútroštátnymi príslušnými orgánmi, uľahčili postupy na rýchle vrátenie vozidiel zaistených vnútroštátnymi orgánmi, určili kontaktné miesto pre potláčanie trestnej činnosti súvisiacej s vozidlami, a v prípade, že je ohlásená krádež vozidla, aby vložili toto oznámenie do tej časti databázy Schengenského informačného systému (SIS), ktorá obsahuje informácie o evidencii vozidiel a ak je to vhodné, do databázy ukradnutých motorových vozidiel Interpolu.V rozhodnutí sa upozorňuje na významnú spojitosť medzi trestnou činnosťou súvisiacou s vozidlami a inými formami organizovanej trestnej činnosti, ako napríklad obchodovanie s drogami, zbraňami a ľudskými bytosťami.
Spolupráca
Krajiny EÚ musia prijať potrebné kroky na posilnenie spolupráce:medzi vnútroštátnymi orgánmi s cieľom bojovať s cezhraničnou trestnou činnosťou súvisiacou s vozidlami, medzi príslušnými orgánmi a zástupcami súkromného sektora (ako sú držitelia súkromných registrov stratených vozidiel, poisťovacie spoločnosti a obchodníci s vozidlami) na účely koordinácie informácií a činností v tejto oblasti.Od krajín EÚ sa takisto požaduje, aby venovali osobitnú pozornosť kontrole vývozu a zjednodušili rýchle vrátenie odcudzených vozidiel.
Výmena informáciíKrajiny EÚ musia zriadiť vnútroštátne kontaktné miesta, ktorých úlohou je výmena informácií o potláčaní trestnej činnosti súvisiacej s vozidlami, čo viedlo k vytvoreniu siete vnútroštátnych kontaktných miest (CARPOL). Výmena informácií zahŕňa metódy a najlepšie postupy prevencie trestnej činnosti súvisiacej s vozidlami, netýka sa však osobných údajov. Vydávanie varovaní pre ukradnuté vozidlá a osvedčenia o registrácii V prípade ukradnutých vozidiel a osvedčení o evidencii (registrácii) by sa pravidelne mali vydávať varovania v systéme SIS a ak je to vhodné, v databáze ukradnutých motorových vozidiel Interpolu. Vnútroštátne orgány činné v trestnom konaní majú pravidelne informovať Europol o páchateľoch trestnej činnosti súvisiacej s vozidlami.Osvedčenia o evidencii vozidla
Od krajín EÚ sa vyžaduje, aby predchádzali zneužitiu a krádeži osvedčení o evidencii vozidiel. Orgány činné v trestnom konaní teda musia:informovať vnútroštátne orgány pre registráciu vozidiel, či je o vozidle, ktoré je v procese registrácie, známe, že bolo ukradnuté, odobrať osvedčenie o evidencii, ak bolo vozidlo vážne poškodené (úplná strata).Rada takisto odporúča:kontrolovať osvedčenie o evidencii, ak existujú pochybnosti o identifikácii vozidla, aby príslušné orgány činné v trestnom konaní získali špecializovanú odbornú prípravu v oblasti prevencie a objasňovania trestnej činnosti súvisiacej s vozidlami poskytovanú Agentúrou Európskej únie pre odbornú prípravu v oblasti presadzovania práva.VyhodnotenieRozhodnutie bolo preskúmané dvakrát, a to v roku 2008 a v roku 2016. Pri poslednom preskúmaní sa zistilo, že sieť CARPOL prispela k zvýšeniu profesionálnosti a posilneniu siete vnútroštátnych kontaktných miest a že sieť CARPOL je stále potrebné dlhodobo udržovať. Z komplexného posúdenia bezpečnostnej politiky EÚ z roku 2017 vyplýva, že ciele a mechanizmy stanovené v rozhodnutí stále vyhovujú súčasným potrebám. V posúdení sa takisto upozornilo na to, že Europol aktívne podporuje sieť CARPOL, napríklad usporadúvaním stretnutí a podporou spoločných vyšetrovacích tímov zaoberajúcich sa krádežami luxusných automobilov alebo obchodovaním s drogami.
ODKEDY SA ROZHODNUTIE UPLATŇUJE?
Uplatňuje sa od 30. decembra 2004.
KONTEXT
Európsky informačný systém vozidiel a vodičských preukazov (Eucaris).
HLAVNÝ DOKUMENT
Rozhodnutie Rady 2004/919/ES z 22. decembra 2004 o potláčaní trestnej činnosti súvisiacej s vozidlami, ktorá má cezhraničné dôsledky (Ú. v. EÚ L 389, 30.12.2004, s. 28 – 30)
SÚVISIACI DOKUMENT
Pracovný dokument útvarov Komisie Komplexné posúdenie bezpečnostnej politiky EÚ – Sprievodný dokument k oznámeniu Komisie Európskemu parlamentu, Európskej rade a Rade – Deviata správa o pokroku smerom k dosiahnutiu účinnej a skutočnej bezpečnostnej únie (SWD(2017) 278 final, 26.7.2017)
Posledná aktualizácia 04.04.2019